2. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΑΜΥΝΗΣ Αριθ. Φ. 421/5/116372 της 17 Ιουν./2 Ιουλ. 1976 (ΦΕΚ Β΄ 868) Περί εξαιρέσεως εκ των προσκλήσεων κατηγορίας τινός, των επαναπατριζομένων εκ χωρών του Ανατολικού Συνασπισμού. Έχοντες υπ’ όψει τας διατάξεις των άρθρ. 42, 43 και 141 του Ν.Δ. 720/70 «περί Στρατολογίας». Λαβόντες υπ’ όψιν: α)Ότι δια των ληφθέντων προσφάτως Κυβερνητικών μέτρων παρεσχέθη η δυνατότης επαναπατρισμού εις την Ελλάδα των διαμενόντων εις χώρας του Ανατολικού Συνασπισμού ομογενών, τέκνων τούτων γεννηθέντων εις τας χώρας ταύτας κλπ. β)Ότι η άμεσος, μετά τον επαναπατρισμόν, στράτευσις, των εκ των ανωτέρω υποκειμένων εις κατάταξιν εις τας ΕΔ, θα δημιουργήση σοβαρά προβλήματα εις τούτους.  γ)Σχετικήν πρότασιν του Αρχηγείου Ενόπλων Δυνάμεων, αποφασίζομεν: Την εξαίρεσιν εκ των προσκλήσεων προς κατάταξιν εις το Στράτευμα μέχρι 31.12.1977 των επαναπατρισθέντων ή επαναπατριζομένων εκ χωρών του Ανατολικού Συνασπισμού και υποχρέων προς εκπλήρωσιν των στρατιωτικών των υποχρεώσεων. Η εξαίρεσις των ανωτέρω να ενεργήται επί τη βάσει πιστοποιητικού ή εγγράφου της οικείας Αστυνομικής Αρχής. Οι εκ των ήδη επαναπατρισθέντων καταταγέντες, δεν υπάγονται εις την παρούσαν, θεωρούμενοι ως καλώς καταταγέντες. Η ισχύς της παρούσης άρχεται από της δημοσιεύσεώς της εις την Εφημερίδα της Κυβερνήσεως, αφ’ ης παύει ισχύουσα η υπ’ αριθ. 421/1/118500/19.7. 1975 ημετέρα. 